માધવ કાબરા (ઇમરાન ખાન) સીધોસાદો અને સરળ છે. તેને પોતાના કામથી મતલબ છે. આર્કિટેક્ટ એવા માધવની લાઇફમાં પાયલ (કંગના રનોટ) આવે છે. પાયલની જિંદગીને જોવાની દૃષ્ટિ અલગ છે. તે આજમાં જીવવામાં માને છે અને ન ગમતી વાતને ક્યાંય શેહ કે શરમ સાથે જોડીને રાખવામાં પણ નથી માનતી. માધવને પાયલનો આ અપ્રોચ ગમે છે અને તે ધીમે-ધીમે પાયલ તરફ ખેંચાય છે. પાયલ મૅરેજના બંધનમાં બંધાવા માટે તૈયાર નથી એટલે માધવ પણ તેની સાથે લિવ-ઇન રિલેશનશિપમાં રહેવાનું શરૂ કરે છે. પાંચ વર્ષનો સમય પસાર થાય છે. માધવને એમ છે કે તે એક સમયે પાયલને મૅરેજ માટે મનાવી લેશે, પણ તે મનાવે એ પહેલાં જ બન્ને વચ્ચે મિસઅન્ડરસ્ટૅન્ડિંગ ઊભી કરનારી એક ઘટના બને છે અને પાયલ સંબંધોની તમામ હૂંફ છોડી, માધવને કટ્ટી કરીને ઘરમાંથી નીકળી જાય છે. હવે બન્ને ફરી એકલાં છે. સાથે રહેવાના કારણે બન્નેમાં એક ચેન્જ આવ્યો છે. માધવની લાઇફને જોવાની દૃષ્ટિ પાયલ જેવી થઈ ગઈ છે તો પાયલ માધવના દૃષ્ટિકોણથી દુનિયા જોવાનું શરૂ કરી બેસે છે. સાથે રહેવું નથી અને પાસે રહેવાય એમ નથી. પરિસ્થિતિ અને સંજોગોની સાથે બન્ને પોતપોતાની લાઇફમાં સેટ થવાના પ્રયાસો કરે છે, પણ એ પણ શક્ય નથી.